«Καταναλώνουμε ότι παράγουμε»
ένα νέο κίνημα πολιτών προσπαθεί να ενισχύσει τα ελληνικά προϊόντα
Τα δραματικά στοιχεία που αποκαλύπτουν ότι το παραεμπόριο των «μαϊμού» προϊόντων αγγίζει τα 9 δισεκατομμύρια ευρώ το χρόνο, ενώ περισσότερα από 2.000 προϊόντα που πωλούνται στα σούπερ μάρκετ είναι ασιατικής προέλευσης, καταδεικνύουν την αναγκαιότητα προώθησης των ελληνικών προϊόντων. Εν μέσω οικονομικής κρίσης, μία ομάδα πολιτών δημιούργησε ένα κίνημα και το ονόμασε «Καταναλώνουμε ότι παράγουμε». Σύνθημά τους «Ντύνομαι, τρώω, κάνω τουρισμό ελληνικά». Στο κίνημα αυτό συμμετέχουν έμποροι, επαγγελματίες, καλλιτέχνες, ακαδημαϊκοί, εκπρόσωποι της τοπικής αυτοδιοίκησης, ενώ το στηρίζουν η ΓΣΕΕ και η ΑΔΕΔΥ. Ο πρώην πρύτανης του Εθνικού Μετσοβείου Πολυτεχνείου Κώστας Μουντζούρης που συμμετέχει στο κίνημα εξηγεί ότι πρέπει να παροτρυνθούν οι συμπολίτες μας να παράγουν περισσότερα ελληνικά προϊόντα «Για να αγοράζουμε ελληνικά προϊόντα θα πρέπει να υπάρχουν ελληνικά προϊόντα και παρατηρούμε ότι όλο και περισσότερο να μειώνεται ο αριθμός των ελληνικών προϊόντων. Να μείνω μόνο στην γεωργία που ξέρουμε ότι η ελληνική γη είναι ευλογημένη, ο μεσογειακός ήλιος είναι ευλογημένος και όμως όταν πάμε στο σούπερ μάρκετ βλέπουμε συνεχώς περισσότερα προϊόντα εισαγωγής». Το κίνημα πιστεύει επίσης ότι για την επιτυχία της πρωτοβουλίας αυτής πρέπει να καθιερωθούν χαμηλότερες τιμές στα ελληνικά προϊόντα. Ο κύριος Μουτζούρης επισημαίνει «βλέπουμε για παράδειγμα τη φέτα, η οποία είναι ένα ελληνικό κατοχυρωμένο προϊόν να πωλείται στα ελληνικά ράφια σε υψηλότερες τιμές από ότι πωλείται στο Λονδίνο ή στο Παρίσι, βλέπουμε το ελληνικό γάλα να πωλείται στην Ελλάδα πολύ ακριβότερα από ότι στο εξωτερικό. Πρέπει να εκλογικευτούμε, δεν είναι δυνατόν τα πλοία για τα ελληνικά νησιά να στοιχίζουν πολύ περισσότερα από ότι στοιχίζει η διαδρομή Πάτρα – Αγκόνα που είναι τριπλάσιας διάρκειας». Πρέπει να αλλάξουμε νοοτροπία για να έχουμε αποτελέσματα σημειώνουν τα μέλη της κίνησης. με υπομονή και επιμονή θα το καταφέρουμε.